Юлиян Рамач (дириґент)

**Юлиян Рамач** (*21. децембер 1963—†24. юний 2016), визначни музичар, композитор, аранжер, дириґент и музичних фаховец.

## Биоґрафия

Юлиян Рамач народзени 21. децембра 1963. року у Руским Керестуре. Родичи оцец Дюра и мац Леона родз. Медєши. Юлиян бул наймладши спомедзи пецерих дзецох у фамелиї Рамачових. Основну школу закончел у Руским Керестуре. Його позарядови талант за музику препознал Яким Сивч, так же после основней музичней школи, Юлиян Рамач початком 80-тих рокох прешлого вику закончел и Штредню музичну школу Исидор Баїч у Новим Садзе, теорийни напрям и инструменти клавир и фаґот.

## Юлиянова музична драга

После законченя стреднєй школи Юлиян Рамач ше уписал на Академию уметносцох у Новим Садзе, одслухал три семестри та претаргнул студиї и 1986. року почал робиц у Доме култури у Руским Керестуре як музични сотруднїк и корепетитор. Попри тим, Юлиян Рамач вецей роки пририхтовал музични точки у вецей наших културно-уметнїцких дружтвох зоз тамтейшима аматерами, або там бул и корепетитор у пририхтованю танцох у нових хореоґрафийох.

Под час роботи у Доме култури у Руским Керестуре Юлиян зоз замеркованим успихом водзел дзивоцки хор, мишани хор, жридлову шпивацку ґрупу (хлопску и женску), парохиялни хлопски хор Церкви св. о. Николая у Руским Керестуре, тамбурови оркестер керестурского Дому култури и вельки народни оркестер Дому култури. Тиж так, вон пририхтовал и дзецински вокални ґрупи.

Попри такей анґажованосци у нашим музичним живоце, Юлиян Рамач Чамо бул и плодни композитор и аранжер. Розписовал аранжмани нє лєм за свойо композициї, алє и за композициї других авторох, котри були виводзени на Червеней ружи або на Ружовей заградки. Треба ту спомнуц же ше Юлиян Рамач Чамо опробовал и у компонованю одвитуюцей музики и за театрални представи за одроснутих и за дзеци. 

Як абсолутни слухиста, цо велька ридкосц, грал на клавиятурох и гармоники, на шицких тамбурових инструментох, на дуйних, нє були му страни анї смиково инструменти и за свойо нєполни 53. роки живота зохабел за собу вельке музичне дїло и фахову роботу, цо шлєбодно мож поровнац з дїлом велїканох рускей музики, як цо Яким Сивч, браца Тимково, Витомир Бодянєц, у дзепоєдним их аж и прероснул.

У Доме култури, як музични сотруднїк Юлиян Рамач почал робиц у новембру 1986. року и три децениї  бул твардо „звязани” за тоту институцию та мож  шлєбодно повесц – цалосна музична дїялносц Дому култури остатнї пар децениї була на Чамових плєцох.

Як цо ношел музичну роботу Дому култури, так бул водзаца особа и у музичним живоце Руснацох на тих просторох. Окреме нашо музични фестивали мали його печац, насампредз Червена ружа и Ружова заградка, з хторима вєдно роснул и Юлин – як композитор, аранжер, дириґент, фахови руководитель.

Юлиян Рамач достал и награду Културно-просвитней заєднїци Општини Кула Зарї култури, подзекованє з нагоди ювилейного Фестивалу.

## Музични опус

Юлиян Рамач Чамо компоновал коло 40 нови руски шпиванки у народним духу, коло 15 у забавним и коло 45 дзецински, найвецей на тексти своєй шестри Меланки и брата Михала, велї подоставали и награди на *Ружи* и *Заградки*. За нїм числени аранжмани, авторска музика за театрални представи, коло 50 сонґи за дзецински театрални представи, компоновал музичну приповедку *Сказка о гушлї и гушлярови* за Радио Нови Сад, сотрудзовал з нашима редакциями радия и ТВ, з кулску музичну школу, дириґовал и з Националним оркестром Руснацох, писал за ньго аранжмани… И шицко цо робел, робел з дзеку, вредно, даваюци цалого себе, нє шпоруюци ше. 

Як позарядови фаховец у музики свойо музичне знанє и искуство нєсебично преношел и на младших, так же вишколовал велї ґенерациї музичарох, нє лєм у Керестуре, алє и у КУД-ох по местох дзе жию Руснаци.

Попри тим же бул позарядови музичар, Юлина шицки паметаю и як барз доброго чловека, котри нїкому нє превредзел и котри за каждого мал сцерпеня, без нервози и дзвиганя гласу, як у роботи з аматерами, так и вообще.   

Юлиян Рамач бул оженєти зоз Татяну родз. Няради и у малженстве мали два дзивчата, Оксану и Олесю.  

Юлиян Рамач умар 24. юния. 2016. року. Поховани є на теметове у Руским Керестуре.

На Фестивалу рускей култури Червена ружа од 2016. установена нова манифестация на спомин тому музичному ентузиястови под назву Музични вечар Юлиян Рамач Чамо.
### Авторски композициї  Юлияна  Рамача
  

 

 

    

## Литература
* Тамаш, др Юлиян: „Дом културиˮ, *Руски Керестур, лїтопис и история (1745-1991),* Месна заєднїца Руски Керестур, 1992, бок 419.

* *Руски християнски календар* 2017. рок, бок 202
 
## Вонкашнї вязи

* ''Юлиян Рамач Чамо'' (биоґрафия и список композицийох), *Червена ружа 1962-2011, Том II,* Завод за културу войводянских Руснацох, Нови Сад, 2014., б. 526-528.

* ''MUKI LJUBOVNI (МУКИ ЛЮБОВНИ''), Проєкт Дома култури Руски Керестур – Червене пупче 2020. Музика: Юлиян Рамач Чамо Текст: Михайло Зазуляк Аранжман: Мирослав Пап

* ''РУСАЛКА'' Премиєра: 28.01.2012. Руски Керестур, директор Сашо Палєнкаш, Автор: Штефан Гудак, Режия, адаптация и вибор музики: Михайло Зазуляк, Сценоґрафия: Биляна Роман, Костимоґраф: Таня Орос, Автор музики: Юлиян Рамач Чамо и Яким Сивч

* IN MEMORIAM: ''Julijan Ramač Čamo (1963-2016)'', *Danas,* kultura, 28.06.2016.

* ''Preminuo Julijan Ramač Čamo'', Radio-televizija Vojvodine, Hronika, 24. jun  2016., Novi Sad

*  ''in memoriam Юлиян Рамач Чамо - in memoriam Julijan Ramac Camo'', YouTube. РТВ Войводина, Jun 24, 2016

*  ''Revijalna časc,'' predstavjanje muzičnej tvorčosci Julijana Ramača, 26 Ružova zahradka,  12. marec 2016.

 
Катеґория:Руснаци у Сербиї
Катеґория:Керестурци
Катеґория:Музика
Катеґория:Музичаре
Катеґория:Дириґенти
Катеґория:Композиторе
Катеґория:21. децембер
Катеґория:Народзени 1963
Катеґория:24. юний
Катеґория:Умарли 2016